Сехадете Мекули () е югославска и косовска лекарка, гинеколожка, университетска преподавателка и общественичка от албански произход. Мекули става известна с това, че се грижи за ранените ученици от албанските протести в 1981 година в Косово, по време на които албанците искат повече автономия в рамките на Югославската федерация. В резултат на нейните действия ѝ е отказана пълна професура в Медицинския факултет на Прищинския университет и тя е принудена да се пенсионира в 1988 година. Мекули е вдъхновението за героинята Теута Шкрели в романа на Исмаил Кадаре „Замразената сватба“.